Il-kummissjoni għar-riforma ħolistika fil-ġustizzja ppreżentat r-rapport finali lill-Gvern wara tmien xhur xogħol ta’ konsultazzjoni pubblika, partikolarment mal-ġudikatura, l-kamra tal-avukati u l-uffiċċju tal-avukat ġenerali. Ir-rapport jinkludi 450 miżura. Kopja tar-rapport se tkun ippublikata aktar tard. Is-Segretarju Parlamentari Owen Bonnici qal li l-Gvern se jagħrbel il-miżuri u jieħu d-deċiżjonijiet mhux b’mod mgħaġġel iżda bi speditezza. Qal li se jkun hemm konsultazzjoni sħiħa mal-Oppożizzjoni biex jitlaħaq kunsens wiesa’. Is-Segretarju Parlamentari qal li l Gvern diġa’ pprepara dak kollu meħtieġ biex joħloq strutturi effettivi għall-implimentazzjoni tar-riforma u fi ftit ġimgħat se jinforma lill-pubbliku meta se jiġu mplimentati l-miżuri maqbula skont is-suġġetti diversi u kemm se tiġi tiswa kull miżura. Iċ-Chairman tal-Kummissjoni li ħejjiet ir-rapport l-Imhallef Emeritu Giovanni Bonello qal li l-pariri li qed jagħtu l-Gvern huma dwar kif l-ġustizzja se taħdem aħjar u mhux kif se jinbidlu l-liġijiet. Dr. Bonello qal li l-miżuri, jekk isiru kollha, ikunu jeħhtieġu jew bidliet fil-kostituzzjoni, oħrajn bidliet fil-liġijiet biss u oħrajn jeħtieġu bidliet fil-mentalità. Dr. Bonello qal li mhux qed jistenna li l-bidliet jidħlu kollha fis-seħħ filwaqt li s-Segretarju Parlamentri Bonniċi qal li l-Gvern beħsiebu jimplimenta ħafna mir-rakkomandazzjonijiet. Dr. Bonnici indika li l-Gvern irid l-ewwel se jimplimenta dak kollu li hemm qbil dwaru, partikolament proċeduri amministrattivi. Qal iżda li fuq oħrajn delikati u sensittivi, il-Gvern se jipprova jsib qbil mal-Oppożizzjoni. L-aktar punt delikat huwa l-funzjoni tal-amministrazzjoni tal-ġustizzja. Dr Bonnici qal li dwar dan se jipprova jilħaq qbil mal-bank tal-ġudikatura u l-kamra tal-avukati qabel tittieħed deċiżjoni.